MINISTERUL TRANSPORTURILOR ȘI INFRASTRUCTURII

**O R D I N Nr.**...............**din……………….**

**pentru modificarea și completarea Reglementărilor privind autorizarea operatorilor economici care desfăşoară activităţi de reparaţii, de întreţinere, de reglare, de modificări constructive, de reconstrucţie a vehiculelor rutiere, precum şi de dezmembrare a vehiculelor scoase din uz – RNTR 9, aprobate prin Ordinul ministrului transporturilor, construcţiilor şi turismului nr. 2.131/2005**

Având în vedere Referatul Direcției Transport Rutier nr. 31140 din 30.07.2021, prin care se supune spre aprobare Ordinul ministrului transporturilor și infrastructurii pentru modificarea și completarea Reglementărilor privind autorizarea operatorilor economici care desfăşoară activităţi de reparaţii, de întreţinere, de reglare, de modificări constructive, de reconstrucţie a vehiculelor rutiere, precum şi de dezmembrare a vehiculelor scoase din uz – RNTR 9, aprobate prin Ordinul ministrului transporturilor, construcţiilor şi turismului nr. 2.131/2005, cu modificările și completările ulterioare,

luând în considerare prevederile art. 6 alin. (2) lit. b) din Ordonanţa Guvernului nr. 27/2011 privind transporturile rutiere, cu modificările și completările ulterioare,

în temeiul prevederilor art. 9 alin. (4) din Hotărârea Guvernului nr. 370/2021 privind organizarea și funcționarea Ministerului Transporturilor și Infrastructurii,

**ministrul transporturilor și infrastructurii** emite următorul ordin:

Art. I. – Reglementările privind autorizarea operatorilor economici care desfăşoară activităţi de reparaţii, de întreţinere, de reglare, de modificări constructive, de reconstrucţie a vehiculelor rutiere, precum şi de dezmembrare a vehiculelor scoase din uz – RNTR 9, aprobate prin Ordinul ministrului transporturilor, construcţiilor şi turismului nr. 2.131/2005, publicat în Monitorul Oficial al României, Partea I, nr. 1.160 și 1.160 bis din 21 decembrie 2005, cu modificările și completările ulterioare, se modifică și se completează după cum urmează:

**1. La capitolul I secțiunea Definiţii, litera b) se modifică și va avea următorul cuprins:**

„b) *produs* - un sistem, un echipament, o piesă, o componentă sau o unitate tehnică separată utilizate la fabricarea unui vehicul rutier, pentru înlocuirea celor existente pe un vehicul rutier sau pentru montarea/utilizarea ulterioară pe un vehicul rutier omologat;”

**2. La capitolul I secțiunea Definiţii, după litera b) se introduce o nouă literă, litera b1), cu următorul cuprins:**

„b1) *produs de origine* – produs fabricat potrivit specificaţiilor şi standardelor de producţie prevăzute de producătorul vehiculului rutier pentru fabricarea unor produse utilizate pentru asamblarea vehiculului rutier în cauză. Aceasta cuprinde produsele fabricate pe aceeaşi linie de producţie cu produsele în cauză. Se consideră, dacă nu se dovedeşte contrariul, că produsele sunt de origine în cazul în care producătorul lor atestă faptul că produsele corespund nivelului calitativ al produselor utilizate pentru asamblarea vehiculului rutier în cauză şi că au fost fabricate potrivit specificaţiilor şi standardelor de producţie ale producătorului vehiculului rutier;”

**3. La capitolul I secțiunea Definiţii, litera c) se modifică și va avea următorul cuprins:**

„c) *material de exploatare* — substanțe necesare la utilizarea unui vehicul rutier, care se consumă sau se uzează în timpul utilizării unui vehicul rutier și care se completează ori se înlocuiesc în timpul exploatării acestuia; materialele de exploatare nu pot avea caracterul de produs de origine;”

**4. La capitolul I secțiunea Definiţii, litera x) se abrogă.**

**5. La capitolul I secțiunea Abrevieri, literele d) și e) se modifică și vor avea următorul cuprins:**

„d) RNTR 1 – Reglementări privind inspecţia tehnică periodică a vehiculelor înmatriculate sau înregistrate în România – RNTR 1, aprobate prin Ordinul ministrului transporturilor, construcţiilor şi turismului nr. 2.133/2005, cu modificările şi completările ulterioare;

e) RNTR 2 – Reglementări privind omologarea de tip şi eliberarea cărţii de identitate a vehiculelor rutiere, precum şi omologarea de tip a produselor utilizate la acestea, aprobate prin Ordinul ministrului transporturilor, infrastructurii şi comunicațiilor nr. 2.224/2020;”

**6. La Anexa 2 rubrica Categorii de omologare ale vehiculelor pentru care se solicită autorizarea, sintagma „Legendă (a se vedea definiţiile complete din RNTR 2):” se înlocuiește cu sintagma „Legendă:”.**

**7. La Anexa 2 rubrica Categorii de omologare ale vehiculelor pentru care se solicită autorizarea, categoriile de omologare T1 - T5 și MAL se modifică și vor avea următorul cuprins:**

„T1 – tractoare agricole sau forestiere cu roţi, al căror ecartament minim al axei celei mai apropiate de conducător este egal sau mai mare de 1.150 mm, cu masa proprie mai mare de 600 kg şi cu garda la sol mai mică sau egală cu 1.000 mm;

T2 – tractoare agricole sau forestiere cu roţi, al căror ecartament minim este mai mic de 1.150 mm, cu masa proprie mai mare de 600 kg şi cu garda la sol mai mică sau egală cu 600 mm;

T3 – tractoare agricole sau forestiere cu roţi cu masa proprie mai mică sau egală cu 600 kg;

T4 – tractoare agricole sau forestiere speciale cu roţi;

T5 – tractoare agricole sau forestiere cu roţi, a căror viteză maximă constructivă este mai mare de 40 km/h, cu excepția tractoarelor din categoriile T1b, T2b, T3b și T4b;

.......................................................................................................................................................................

MAL – maşini autopropulsate.”

**8. La Anexa 3, punctul 6.2 se modifică și va avea următorul cuprins:**

„6.2. Sunt utilizate produse și/sau materiale de exploatare care respectă cerințele prevăzute în Ordonanța Guvernului nr. 80/2000 privind omologarea și certificarea produselor și materialelor de exploatare utilizate la vehiculele rutiere în vederea introducerii pe piață sau punerii la dispoziție pe piață în România, precum și supravegherea pieței pentru acestea, aprobată cu modificări şi completări prin Legea nr. 671/2002, cu modificările şi completările ulterioare? (DA, NU)”

**9. La Anexa 4, subpunctele 5.5.4 și 5.5.4.1 se modifică și vor avea următorul cuprins:**

„5.5.4. Operatorul economic se va asigura că produsele şi materialele de exploatare aprovizionate şi/sau utilizate:

– respectă cerinţele prevăzute în Ordonanța Guvernului nr. 80/2000 privind omologarea și certificarea produselor și materialelor de exploatare utilizate la vehiculele rutiere în vederea introducerii pe piață sau punerii la dispoziție pe piață în România, precum și supravegherea pieței pentru acestea, aprobată cu modificări şi completări prin Legea nr. 671/2002, cu modificările şi completările ulterioare (pentru produsele şi materialele de exploatare noi);

– sunt însoţite de o declaraţie de conformitate emisă de operatorul economic autorizat (pentru produsele de schimb recondiţionate).

5.5.4.1Operatorul economic trebuie să elibereze beneficiarului certificate de garanţie pentru lucrările executate, care să includă şi duratele de garanţie aferente produselor utilizate, în conformitate cu legislaţia în vigoare.”

**10. La Anexa 10, punctul 6.2 se modifică și va avea următorul cuprins:**

„6.2. Sunt utilizate produse și/sau materiale de exploatare care respectă cerințele prevăzute în Ordonanța Guvernului nr. 80/2000 privind omologarea și certificarea produselor și materialelor de exploatare utilizate la vehiculele rutiere în vederea introducerii pe piață sau punerii la dispoziție pe piață în România, precum și supravegherea pieței pentru acestea? (DA, NU)”

Art. II. - Regia Autonomă „Registrul Auto Român” va duce la îndeplinire prevederile prezentului ordin.

Art. III. - Prezentul ordin se publică în Monitorul Oficial al României, Partea I.

**MINISTRU**

**Cătălin DRULĂ**

**SECRETAR DE STAT**

**Gábor Sándor**

**SECRETAR GENERAL**

**Ramona MOLDOVAN**

**DIRECŢIA AVIZARE**

**DIRECTOR**

**Larisa Elena NIȚĂ**

**DIRECŢIA TRANSPORT RUTIER**

**DIRECTOR**

**Adriana KALAPIS**

**REGISTRUL AUTO ROMÂN**

**DIRECTOR GENERAL**

**Radian TUFĂ**